વિજય સાલગાંવકર (અજય દેવગન) ગોવાના એક નાના ગામમાં રહે છે. વિજયનો કેબલ નેટવર્કનો બિઝનેસ છે. નાની ફૅમિલી છે અને ફૅમિલીમાં વાઇફ નંદિની (શ્રિયા શરન) અને બે દીકરીઓ છે. વિજયનાં સપનાંઓ બહુ નાનાં છે. તે શાંતિથી રહેવા માગે છે. માત્ર ચાર ચોપડી ભણેલો વિજય અનાથ છે અને એટલે જ તેને ફૅમિલીનું મૂલ્ય ખબર છે. તેણે જે કંઈ મેળવ્યું છે એ બધું પોતાની જાતમહેનતે મેળવ્યું છે અને હવે વધારે કંઈ મેળવવાની તેની ખ્વાહિશ પણ નથી રહી. વિજયને કોઈ ખાસ શોખ નથી, સિવાય કે ફિલ્મો. તે હિન્દી ફિલ્મોનો ગાંડો શોખીન છે. જો તેને ચોવીસ કલાક ફિલ્મો સામે બેસાડી દેવામાં આવે તો પણ તેને કોઈ તકલીફ ન પડે. નવી ફિલ્મ જોવાની એટલે જોવાની જ એ તેનો વણલખ્યો નિયમ છે.